La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 8 de febrer de 2019 que són les que els corresponen els números 69/2019 a 74/2019 i que es tramitaran de conformitat amb la valoració de les admissions que s'ha dut a terme.
Es donen per llegides les actes de les sessions corresponents al dia 16 i 25 de gener i 8 de febrer de 2019, corresponents a les sessions segona, tercera i cinquena del Ple de 2019, respectivament.
Proposta de resolució d'estimació de la Reclamació 401/2018
El senyor Josep Mir, ponent de la Proposta de resolució d'estimació de la Reclamació 401/2018 plantejada contra l'Ajuntament de Pontós i que fa referència a l'accés a l'expedient tramitat per a l'adjudicació del contracte de serveis per a la redacció del Pla d'Ordenació Urbana Municipal exposa la motivació del sentit estimatori de la Proposta.
Proposta de resolució de finalització de la Reclamació 434/2018 per pèrdua d'objecte
El senyor Josep Mir, ponent de la Proposta de resolució de finalització de la Reclamació 434/2018 interposada contra l'Ajuntament de l'Hospitalet de Llobregat en relació amb l'accés a les preguntes i respostes dels tests de la part comuna i específica de diferents processos selectius, relaciona els elements de tramitació que han dut a la pèrdua d'objecte de la reclamació, atès que l'administració ha acreditat haver lliurat la informació reclamada durant la substanciació del procediment de reclamació davant la Comissió.
Proposta de resolució d'estimació de la Reclamació 506/2018
El senyor Josep Mir, ponent de la Proposta de resolució d'estimació de la Reclamació 506/2018, interposada contra l'Ajuntament de Sant Jordi Desvalls, en relació amb l'accés a còpies de diversos decrets i actes del Ple i de la Junta de Govern Local, relaciona la fonamentació de la Proposta d'estimació de la reclamació.
Proposta de resolució d'estimació de la Reclamació 4/2019
El senyor Josep Mir, ponent de la Proposta de resolució d'estimació de la Reclamació 4/2019, interposada contra l'Ajuntament de Cervelló en relació amb l'accés informació sobre les inspeccions de les instal·lacions elèctriques de baixa tensió de titularitat municipal, relaciona els elements de tramitació que duen a l'estimació d'aquesta reclamació, amb importants precedents en d'altres expedients ja resolts per la Comissió que tenen el mateix objecte i que formula la mateixa persona reclamant, tots ells resolts en sentit favorable a l'accés a la informació reclamada.
Proposta de resolució d'estimació de la Reclamació 15/2019
El senyor Josep Mir, ponent de la Proposta de resolució d'estimació de la Reclamació 15/2019 plantejada contra l'Ajuntament de Vic i que fa referència a l'accés als programes que desenvolupa l'Ajuntament per a la implantació efectiva de totes les eines d'administració electrònica establertes per les Lleis 39/2015 i 40/2015, exposa quins són els elements que s'han plantejat en aquest procediment i els aspectes més destacats del text de la proposta per la qual s'estima la reclamació.
La senyora Elisabet Samarra comenta el contingut del Criteri establert pel Consejo de Transparencia en relació amb la causa d'inamissió de les sol·licituds per ser repetitives, sense que comporti la formulació d'esmenes al text.
És considera oportú destacar aquesta resolució al web de la Comissió en tant que analitza l'aplicació de la causa d'inadmissió prevista a la Llei estatal.
Proposta de resolució d'inadmissió de la Reclamació 65/2019
El senyor Josep Mir, ponent de la Proposta de resolució d'inadmissió de la Reclamació 65/2019 plantejada contra l'Ajuntament de Barcelona i que fa referència una pregunta sobre els comptes del Fòrum de les Cultures de Barcelona 2004, exposa la justificació de la inadmissió d'aquest procediment i de la reclamació que és objecte d'anàlisi en el següent punt de l'ordre del dia, atès que tenen per objecte preguntes formulades per un electe local en el marc de les seves funcions d'impuls i control polític i no són peticions d'informació de la respectiva entitat necessària per al desenvolupament de les funcions que li corresponen com a electe local, tal i com ja ha establert la Comissió en resoldre reclamacions anteriors.
Proposta de resolució d'inadmissió de la Reclamació 68/2019
El senyor Josep Mir, ponent de la Proposta de resolució d'inadmissió de la Reclamació 68/2019 plantejada contra l'Ajuntament de Barcelona i que fa referència a diferents preguntes de caire jurídic adreçades al Govern municipal sobre les actuacions de l'1 d'octubre, reitera la fonamentació de la inadmissió expressada respecte el punt anterior de l'ordre del dia.
No hi ha intervencions en el torn obert de paraules.